Inden længe snerper det til i Metal Ligaen, og derfor har Aalborg Pirates valgt at forstærke sig. Fra nu og når medaljekampen for alvor skydes i gang er Pirates derfor en profil rigere. Torsdag præsenterede det nordjyske hold en ny forward fra USA - nemlig Matt Salhany. Navnet ringer formentligt en klokke hos de inkarnerede ishockeyfans. Matt Salhany har tidligere tørnet ud for for Sønderjyske i slutningen af 2020/21-sæsonen samt i sidste sæson. Nu ser de dog i Aalborg frem til at få glæde af amerikanerens kvaliteter på isen. - Vi får en spiller ind på holdet, der arbejder hårdt både på isen, men også udenfor isen. Han kender allerede ligaen efter halvanden sæson i SønderjyskE, så der vil ikke være den store tilvænningsperiode for ham, siger sportschef Ronny Larsen. Skiftet har længe været under opsejling Matt Salhany startede denne sæson hos Jacksonville Icemen i ECHL, hvor han leverede fire point i 11 kampe. Han har lige overstået en kortere skadesperiode med en brækket finger, men er meldt klar igen. Allerede sidste år var et skifte til Aalborg Pirates på tale, men det var imidlertid først nu, at alt gik op i en højere enhed. - Matt er en højrefattet wing, som vi har ledt længe efter. Vi havde faktisk kontakt med ham allerede i sommers, men han blev dengang i USA af private årsager. Han kontaktede os selv igen i starten af ugen, og så er det ellers bare gået stærkt, slutter sportschefen. Så snart at papirerne er godkendt i Udlændingestyrelsen, vil Matt Salhany træde på isen med nummer 93 på ryggen. Amerikanernes kontrakt gælder for den resterende del af sæsonen. Aalborg Pirates spiller fredag aften mod Herlev, men her kommer forwarden højst sandsynligt ikke på banen.

Referat:
Aalborg Pirates henter 29-årig forward.